༄༅། །འཇམ་དབྱངས་སྨྲ་བའི་སེངྒེའི་སྒྲུབ་ཐབས་མ་རིག་སྲོག་གི་གཤེད་མ་བཞུགས་སོ། །

ན་མོ་ཝ་གི་ཤྭ་ར་ཡེ། སྙིང་དབུས་གནམ་གའི་མེ་ལོང་ལ། །སྨྲ་བའི་ཉི་མར་རྟག་མཆོད་ནས། །གཟུངས་སྤོབས་སྣང་བ་འགྱེད་པའི་ཕྱིར། །དེ་ཡི་སྒྲུབ་ཐབས་གོ་བདེར་བཀོད། །ཅེས་པའི་མཆོད་བརྗོད་སྡུན་བསུས་ནས། གང་འདིར་ལས་སུ་བྱ་བ་ནི། འཇམ་དཔལ་སྨྲ་བའི་སེངྒེ་དང༌། །སྒྲ་དབྱངས་ལྷ་མོ་དབྱངས་ཅན་མ། །ཡབ་ཡུམ་ཟུང་འབྲེལ་སྒྲུབ་འདོད་པས། །རང་དོན་བསྙེན་པ་གཞན་དོན་དུ། །རིལ་སྒྲུབ་གཉིས་སུ་ཡོད་པ་ལས། །དང་པོ་རང་དོན་བསྙེན་པ་ནི། །དབེན་པའི་གནས་སུ་རྗེ་བཙུན་གྱི། །སྐུ་བརྙན་བྲིས་འབུར་གང་རུང་གི །མདུན་དུ་མཆོད་གཏོར་ཡོ་བྱད་སོགས། །ཡིད་དང་མཐུན་པ་མཛེས་པར་བཤམས། །ལྟ་བ་ཡས་བབ་སྤྱོད་པ་ནི། །མས་འཛེག་ཅེས་པའི་བབ་བསྟུན་ནས། །འདི་ཡང་བསྐྱེད་དང་རྫོགས་པ་ཡི། །རིམ་པ་གོང་མ་ལྟར་སྣང་ཡང༌། །སྤྱོད་པ་ཁྲུས་དང་གཙང་སྦྲ་ནི། །གྲོགས་སུ་བསྟེན་དགོས་ཤ་ཆང་སྤོང༌། །བདེ་བའི་སྟན་ལ་བྱང་སེམས་ཀྱི། །ཀུན་སློང་རྣམ་པ་གཉིས་ལྡན་གྱི། །སྒོ་ནས་སྐྱབས་སུ་འགྲོ་བ་ནི། །ན་མོ། མཆོག་གསུམ་ཀུན་འདས་འཇམ་པའི་དབྱངས། །རྒྱལ་ཡུམ་ལྷ་མོ་དབྱངས་ཅན་མ། །དབྱེར་མེད་མཁས་མཆོག་སམྦྷོ་ཊར། །བྱང་ཆུབ་བར་དུ་སྐྱབས་སུ་མཆི། །ཞེས་ལན་གསུམ། སེམས་བསྐྱེད་པ་ནི། ཧོ། མ་རིག་གིས་ལྡོང་འགྲོ་བ་ཀུན། །ཤེས་རབ་གསུམ་གྱི་མིག་ཐོབ་སྟེ། །ཤེས་དང་ཤེས་བྱ་གཉིས་མེད་པའི། །ཡེ་ཤེས་མཆོག་ལ་འགོད་པར་བགྱི། །ཞེས་ལན་གསུམ། སྭཱ་བྷ་ཝ་བརྗོད། རང་ལུས་གཉུག་མའི་ཙིཏྟའི་དབུས། །སྐྱེ་མེད་དོན་མཚོན་ཨ་ཡིག་ལས། །འགགས་མེད་འོད་ཟེར་སྣ་ཚོགས་འཕྲོས། །སྦྱང་གཞི་སེམས་ཀྱི་ངོ་བོ་ལ། །སྦྱང་བྱ་བདག་གཉིས་རྟོག་པས་བསླད། །སྦྱོང་བྱེད་གཉེན་པོ་སྟོང་ཉིད་ཀྱིས། །ཆོས་སུ་རྟོག་པ་ཀུན་སྦྱངས་ཏེ། །སྦྱང་འབྲས་ཆོས་སྐུའི་ངང་དུ་ཐིམ། །མ་བཅོས་གཉུག་མའི་ངང་ཉིད་ལས། །སྣང་སྲིད་ཡོངས་སུ་དག་པའི་གཞིར། །ཆུ་སྐྱེས་པདྨ་ཉི་ཟླའི་དབུས། །རང་རིག་སྐྱེ་མེད་ཡི་གེ་ཨ། །འཕྲོ་འདུ་དོན་གཉིས་ཡོངས་གྱུར་པས། །རང་ཉིད་སྨྲ་བའི་དབང་ཕྱུག་དངོས། །གངས་ཅན་མིག་གཅིག་སམྦྷོ་ཊཿ། །དཀར་དམར་མདངས་ལྡན་ཆགས་པའི་ཉམས། །གཞོན་མཛེས་འཁོར་ལོས་བསྒྱུར་བའི་ཆས། །སྐུ་ལ་དར་གོས་རིན་ཆེན་བརྒྱན། །དབུ་སྐྲ་ཐོར་ཚུགས་ནོར་བུའི་མཚན། །ཞབས་གཉིས་རྡོ་རྗེའི་སྐྱིལ་ཀྲུང་དང༌། །ཕྱག་གཉིས་མཉམ་བཞག་བསྣོལ་བའི་སྟེང༌། །གཙུག་ལག་སྒྲ་འགྱུར་གླེགས་བམ་འཛིན། །ཞལ་ནས་ཨཱ་ལི་ཀཱ་ལི་སྒྲོག །མཁའ་ལམ་དབང་གཞུས་བརྒྱན་པ་ལྟར། །སྣང་སྟོང་དབྱེར་མེད་ཡེ་ཤེས་སྐུ། །མངོན་སུམ་བཞིན་དུ་བཞུགས་པར་གྱུར། །དེ་ཡི་སྤྱི་བོར་པད་ཟླའི་སྟེང༌། །རྒྱལ་ཀུན་ཡེ་ཤེས་གཅིག་བསྡུས་གཟུགས། །རྗེ་བཙུན་འཕགས་པ་འཇམ་པའི་དབྱངས། །གཉིས་སྣང་འཁྲུལ་པའི་མུན་བཅོམ་ཕྱིར། །གསེར་མདོག་མཚན་དཔེའི་གཟི་འོད་འབར། །རྟག་བརྟན་འཕོ་འགྱུར་མེད་པའི་བརྡར། །གཞོན་ནུ་བརྒྱད་གཉིས་ལང་ཚོ་ཅན། །རྟོག་པའི་དྲྭ་བ་གཅོད་པའི་ཕྱིར། །ཤེས་རབ་རལ་གྲི་ཀླད་ལ་གདེངས། །ཇི་ལྟ་ཇི་སྙེད་ཤེས་བྱ་ལ། །མཁྱེན་པའི་ཡེ་ཤེས་རྒྱས་པའི་བརྡར། །རབ་མཛེས་པདྨར་གླེགས་བམ་འཛིན། །སྲིད་ཞིའི་མཐའ་ལ་མི་གནས་ཕྱིར། །ཞབས་གཉིས་རྡོ་རྗེའི་སྐྱིལ་ཀྲུང་བཞུགས། །དེ་ཡི་པང་དུ་རྒྱལ་བའི་ཡུམ། །སྒྲ་དབྱངས་ལྷ་མོ་དབྱངས་ཅན་མ། །ཉེས་པའི་སྐྱོན་དང་བྲལ་བའི་ཕྱིར། །རབ་དཀར་ཟླ་བའི་མདངས་ཀྱིས་མཛེས། །ཡོན་ཏན་ཆ་ཤས་གང་བའི་བརྡར། །བཅུ་དྲུག་ལོན་པའི་ལང་ཚོ་ཅན། །ཆོས་དབྱངས་སྙན་པར་སྒྲོག་པའི་ཕྱིར། །རིན་ཆེན་ནོར་བུའི་ཏམྦུ་ར། །ལེགས་བཟུང་ཡབ་ལ་གུས་པས་འཁྱུད། །བདེ་སྟོང་གཉིས་སུ་མེད་པའི་བརྡར། །དྲི་མེད་མཁའ་གསང་གཉིས་མེད་སྦྱོར། །ཐབས་ཤེས་གཉིས་སུ་མཚོན་པའི་ཕྱིར། །གཉིས་ཀ་དར་དང་རིན་ཆེན་གྱི། །རྒྱན་གྱིས་ཡོངས་སུ་བརྒྱན་པའོ། །གཙོ་བོའི་ཐུགས་ཀར་ཟླ་དཀྱིལ་སྟེང༌། །དྷིཿ ཡིག་དམར་སེར་མཚན་པའི་མཐར། །སྔགས་ཀྱི་ཕྲེང་བས་ཡོངས་སུ་བསྐོར། །ལྷ་མོའི་ཐུགས་ཀར་ཟླ་བ་ལ། །ཧྲཱིཿ ཡིག་དཀར་པོས་མཚན་པའི་མཐར། །སྔགས་ཀྱི་ཕྲེང་བས་བསྐོར་བར་གྱུར། །ཡབ་ཡུམ་ཐུགས་ཀའི་སྔགས་ཕྲེང་དང༌། །གནས་གསུམ་འབྲུ་གསུམ་མཚན་པ་ལས། །འོད་འཕྲོས་ཕྱོགས་བཅུའི་ཞིང་ཁམས་ནས། །ཏིལ་གྱི་གོང་བུ་ཕྱེ་བ་ལྟར། །རང་འདྲའི་ཡེ་ཤེས་བསམ་ཡས་པ། །མདུན་གྱི་ནམ་མཁར་ས་མཱ་ཛཿ སྤྱན་འདྲེན་པ་ནི། ཧཱུཾ་ཧྲཱིཿ ཆོས་དབྱིངས་སྐྱེ་འགགས་གནས་བྲལ་བས། །གཤེགས་བྱོན་བཞུགས་པར་མི་དམིགས་ཀྱང༌། །མོས་ལྡན་དད་པའི་སྣང་ངོ་རུ། །གང་མོས་དེར་སྣང་གཤེགས་སུ་གསོལ། །དུས་གསུམ་རྒྱལ་བ་ཐམས་ཅད་ཀྱི། །ཡབ་གཅིག་བླ་མ་ཉིད་གྱུར་ཀྱང༌། །རྒྱལ་སྲས་ཐུ་བོའི་ཚུལ་བཟུང་བ། །སྨྲ་བའི་སེངྒེ་གཤེགས་སུ་གསོལ། །རྒྱལ་དང་དེ་སྲས་འཕགས་པའི་ཚོགས། །རྣམ་བཞི་བསྐྱེད་པའི་ཡུམ་གྱུར་ཀྱང༌། །ཚངས་སྲས་ལྷ་མོའི་ཚུལ་བཟུང་བ། །དབྱངས་ཀྱི་རྒྱལ་མོ་གཤེགས་སུ་གསོལ། །སྤངས་དང་རྟོགས་པ་མཐར་ཕྱིན་ཏེ། །གདོད་ནས་དབྱིངས་སུ་བྱང་ཆུབ་ཀྱང༌། །ཆོས་བློན་མཁས་པའི་ཚུལ་བཟུང་བ། །སྒྱུར་བྱེད་མཁན་པོ་གཤེགས་སུ་གསོལ། །སྒྲུབ་པའི་གནས་འདིར་གཤེགས་ནས་ཀྱང༌། །བདག་ལ་བཀའ་དང་བསྟན་བཅོས་ཀུན། །ཐོགས་མེད་སྨྲ་བའི་སྤོབས་པ་དང༌། །བློ་མཆོག་སྣང་བ་སྩལ་དུ་གསོལ། །ཨོཾ་ཛྙཱ་ན་ས་མ་ཡ་ཛ་ཛཱཿ ཞེས་སྤྱན་འདྲེན་ནས། མགོན་པོ་འདིར་ནི་བྱོན་པ་ལེགས། །བདག་ཅག་བསོད་ནམས་སྐལ་བ་ལྡན། །ཁྱོད་སྐུ་དག་པར་སྦྱངས་ཟིན་པས། །མ་དག་དྲི་མ་མི་མངའ་ཡང༌། །བདག་ཅག་སྒྲིབ་དག་ཚོགས་རྫོགས་ཕྱིར། །ཞབས་བསིལ་ཁྲུས་དང་ཡོན་ཆབ་འབུལ། །ཨོཾ་ཨ་བྷི་ཥེ་ཀ་ཏ་ས་མ་ཡ་ཤྲཱི་ཧཱུཾ། ཞེས་ཁྲུས་ཕུལ་ནས། བདག་དང་འགྲོ་ལ་ཐུགས་བརྩེ་ཕྱིར། །ཉིད་ཀྱི་རྫུ་འཕྲུལ་མཐུ་ཡིས་ནི། །ཇི་སྲིད་བསྙེན་ཚད་མ་ཐེམས་བར། །དེ་སྲིད་བཅོམ་ལྡན་བཞུགས་སུ་གསོལ། །ཨོཾ་པདྨ་ཀ་མ་ལ་ཡེ་སྟྭཾ། ཞེས་གདན་ཕུལ་ནས། དབང་བསྐུར་ནི། ཛཿཧཱུཾ་བཾ་ཧོཿ དམ་ཚིག་དང༌། ཡེ་ཤེས་གཉིས་སུ་མེད་པར་གྱུར། །སླར་ཡང་ཐུགས་ལས་འོད་འཕྲོས་པས། །དབང་ལྷ་རིགས་ལྔ་སྤྱན་དྲངས་ནས། །དབང་བསྐུར་སྐུ་བཞི་རྫོགས་པའི་བརྡར། །གཙོ་བོའི་སྤྱི་བོར་མི་བསྐྱོད་པ། །ལྷ་མོ་ཉིད་ལ་འོད་དཔག་མེད། །བདག་ལ་གཙོ་བོས་དབུ་བརྒྱན་གྱུར། །མཆོད་པ་ནི། ཧཱུཾ་ཧྲཱིཿ ལྷ་ཆེན་འཕྲུལ་དགའི་རྣམ་འགྱུར་བཞིན། །རང་ལས་འཕྲོ་ཞིང་སྤྲུལ་པ་ཡི། །མཆོད་རྫས་ཐོགས་པའི་ལྷ་མོ་ནི། །ནམ་མཁའ་བར་སྣང་གང་བས་མཆོད། །ཉེར་སྤྱོད་ལྔ་དང་འདོད་ཡོན་ལྔ། །རྒྱལ་སྲིད་བདུན་དང་རྫས་རྟགས་བརྒྱད། །གླིང་བཞི་རི་རབ་ལྷ་དང་མིའི། །ཡིད་བབ་ལོངས་སྤྱོད་ཀུན་གྱིས་མཆོད། །འཆད་རྩོད་རྩོམ་ལ་དཔལ་ཐོབ་པའི། །ངག་གི་སྙན་འགྱུར་འབུམ་ལྡན་གྱིས། །གསང་བ་གསུམ་གྱི་ཡོན་ཏན་ལ། །བསྔགས་པའི་སྒྲ་དབྱངས་ཀུན་གྱིས་མཆོད། །བསྟོད་པ་ནི། གཙོ་བོ་ལ། ཧཱུཾ་ཧྲཱིཿ དུས་གསུམ་རྒྱལ་བ་ཐམས་ཅད་ཀྱི། །གསང་བ་བསམ་གྱིས་མི་ཁྱབ་པའི། །མཁྱེན་རབ་ཡོན་ཏན་དུ་མའི་མཛོད། །ཡེ་ཤེས་སྐུ་ཅན་ཁྱོད་ལ་བསྟོད། །ཆོས་ཀྱི་ལུས་རྩལ་ཀུན་རྫོགས་པའི། །གཞོམ་མེད་ནཱ་དའི་གདབ་རྒྱངས་ཀྱིས། །ལོག་སྨྲའི་རི་དྭགས་འདར་མཛད་པའི། །སྨྲ་བའི་སེངྒེ་ཉིད་ལ་བསྟོད། །དམར་སེར་ལི་ཁྲིའི་མདངས་ལྡན་གྱི། །ཉིན་མོར་བྱེད་པ་དྲན་ཙམ་གྱིས། །བློ་ངན་མུན་པའི་ཚོགས་འཕྲོག་པའི། །བློ་གསལ་པདྨའི་གཉེན་ལ་བསྟོད། །ལྷ་མོ་ལ། རྣམ་མེད་འོད་གསལ་སྟོང་པ་ཉིད། །རྣམ་བཅས་སྒྱུ་མའི་ཕྱག་བརྒྱར་བཞེངས། །རྣམ་བཀྲ་ལྷ་རྫས་ཀྱིས་ཀླུབས་པའི། །ཡེ་ཤེས་མེ་ལོང་དེ་ལ་བསྟོད། །ལང་ཚོའི་དཔྱིད་འདི་ཚངས་སྲས་མ། །ལགས་ཀྱི་དྲི་ཟའི་ན་ཆུང་མིན། །སླུ་བྱེད་རྒྱུད་མངས་མ་ཡིན་པའི། །ཆོས་ཕུང་དབྱངས་སུ་ལེན་དེར་བསྟོད། །མཁྱེན་པའི་སྤྱན་རས་ཡངས་པའི་གཞུར། །བརྩེ་ཆེན་ཨུཏྤལ་མཐིང་གའི་མདས། །ཀུན་རྨོངས་བདག་གི་མ་རིག་པའི། །རབ་རིབ་བཅོམ་པ་མཛད་ལ་བསྟོད། །མཁན་པོ་ལ། ཁྱོད་ཐུགས་ལེགས་བྲིས་སྙིང་སྟོབས་ཀྱིས། །འཕགས་ཡུལ་ཆུ་མཚོ་བསྲུབས་པའི་སྐྱེས། །སྔོན་མེད་དམ་ཆོས་ཉིན་བྱེད་ཀྱིས། །གངས་ལྗོངས་སྣང་བར་མཛད་ལ་བསྟོད། །ཁྱོད་གསུང་རྣམ་པ་ཐམས་ཅད་པའི། །སྒྲ་རྣམས་གྲགས་སྟོང་ཐབས་ཤེས་ཀྱི། །རང་བཞིན་ཨཱ་ལི་ཀཱ་ལི་རུ། །མཚོན་པའི་བརྡ་སྤྲོད་མཛད་ལ་བསྟོད། །ཁྱོད་སྐུ་དྭངས་མའི་ཤེལ་གོང་དུ། །དར་ཚོན་རྐྱེན་གྱིས་བསྒྱུར་བ་བཞིན། །གང་འདུལ་ཐབས་ཚུལ་སྣ་ཚོགས་ཀྱིས། །བློ་མཆོག་སྦྱིན་པར་མཛད་ལ་བསྟོད། །ཏིང་འཛིན་བཟླས་པའི་བསྙེན་པ་ནི། བདག་གི་སྙིང་ཁ་ཙིཏྟའི་སྦུབས། །ཆུ་སྐྱེས་པདྨའི་ཟེའུ་འབྲུ་ལ། །སྟོང་ཕྲག་བརྒྱ་པའི་གླེགས་བམ་དང༌། །རལ་གྲི་ཡེ་ཤེས་མེ་འབར་བའི། །ལྟེ་བ་དྭངས་མའི་འོད་ཀློང་དུ། །ཟླ་གདན་དྷིཿཡིག་མཚན་པའི་མཐར། །སྔགས་ཀྱི་ཕྲེང་བས་བསྐོར་བར་གྱུར། །བདག་དང་གཙོ་བོ་ལྷ་མོ་ཡི། །སྔགས་ཕྲེང་གསུམ་ཀར་ཅིག་ཅར་དུ། །འཁོར་བ་དེ་ལས་འོད་ཟེར་འཕྲོས། །འགྲོ་བའི་མ་རིག་གཏི་མུག་གི །མུན་སེལ་ཤེས་རབ་སྣང་བར་བཀོད། །སངས་རྒྱས་བྱང་སེམས་ཉན་རང་དང༌། །པཎྜི་ཏ་ཡི་ཤེས་རབ་ཀུན། །བསྡུས་ནས་རང་གི་སྙིང་ཁར་ཐིམ། །ཨ་ར་པ་ཙ་ན་དྷིཿ ཞེས་པ་ཡི་གེ་དྲུག་མ་ཡིས། །སྣ་དྲངས་ཐུགས་སྲོག་ཅི་ནུས་བཟླའོ། །ཨ་ནི་མ་སྐྱེས་ཆོས་ཀྱི་སྒོ། །ར་ནི་རྡུལ་དང་བྲལ་བའི་སྒོ། །པ་ནི་དོན་དམ་སྣང་བའི་སྒོ། །ཙ་ནི་འཆི་ཕོ་སྐྱེ་བ་མེད། །ན་ནི་མིང་དང་བྲལ་བ་ཉིད། །དྷིཿནི་བློ་གྲོས་ཟབ་མོའི་སྒོ། །སྒོ་དྲུག་དེ་དག་རེ་རེ་ལའང༌། །བདེན་གཉིས་ཚུལ་གྱིས་དམིགས་ནས་སུ། །སྒྱུ་མའི་ཏིང་འཛིན་བསྒྲུབས་བྱས་ན། །མཐའ་མེད་རྒྱ་མཚོ་ཆེན་པོའི་ཆུ། །ཧུབ་ཀྱིས་ལྟོ་བར་འདྲེན་ནུས་པའི། །སྙིང་གའི་ནོར་བུ་དྲི་མེད་ལ། །གཟུངས་སྤོབས་བློ་ཡི་དཔལ་དུ་འབར། །ཞེས་གསུངས་ཕན་ཡོན་ཚད་མེད་དོ། །སླར་ཡང་བདག་དང་གཙོ་བོ་ཡི། །སྐུ་གསུང་ཐུགས་དང་ས་བོན་དང༌། །ཕྱག་མཚན་གླེགས་བམ་རལ་གྲི་ལས། །འོད་ཟེར་ལྷན་ཅིག་གམ་རིམ་ཅན། །འཕྲོས་པའི་ཕྱོགས་བཅུའི་སངས་རྒྱས་དང༌། །བྱང་སེམས་རྣམས་ཀྱི་ཐུགས་ཀར་ཕོག །ཆེ་གསལ་ཟབ་དང་མྱུར་བ་དང༌། །འཆད་རྩོད་རྩོམ་པའི་ཤེས་རབ་རྣམས། །ལྷ་སྔགས་ཕྱག་རྒྱ་ཡིག་འབྲུ་དང༌། །གླེགས་བམ་རལ་གྲི་རྣམ་པ་ཅན། །ཁ་བ་བུ་ཡུག་འཚུབས་པར་ལྟར། །རང་གི་ལུས་ལ་སོགས་པ་ཡི། །གནས་རྣམས་སོ་སོར་ཐིམ་པ་ལས། །དེ་དང་དེ་ཡི་ཤེས་རབ་དང༌། །ལྡན་པའི་བློ་མཆོག་ཐོབ་པར་གྱུར། །ཨོཾ་ཝ་གི་ཤྭ་རེ་མུཾཿཧྲཱིཿཔྲཛྙཱ་ཝརྡྷ་ན་ཡེ་སྭཱཧཱ། །ཞེས་པའི་སྙིང་པོ་ཅི་ནུས་བཟླའོ། །དེ་ཡི་ཕན་ཡོན་རྒྱ་གཞུང་ལས། །སྔགས་ཀྱི་ཡིག་འབྲུ་བཅོ་ལྔ་པོ། །བརྒྱ་ཡིས་མི་བརྗེད་གཟུངས་ཐོབ་འགྱུར། །སྟོང་གི་སྒྲ་སྐད་ཀུན་ལ་མཁས། །ཁྲི་ཡིས་ཉིན་རེར་ཤླཽ་ཀ །ལྔ་སྟོང་རེ་རེ་འཛིན་པར་ནུས། །ཡི་གེ་ཐམས་ཅད་ཐོགས་མེད་ཤེས། །འབུམ་ཕྲག་བཟླས་པས་མཆོག་དངོས་གྲུབ། །བཀའ་དང་བསྟན་བཅོས་མཁས་པ་དང༌། །མངོན་པར་ཤེས་པ་འཆར་བར་འགྱུར། །གལ་ཏེ་ལས་འཕྲོ་ཡོད་པ་ཡིས། །ཉི་མ་གཅིག་གི་འགྲུབ་པར་འགྱུར། །འབྲིང་གིས་གཉིས་ཀྱིས་འགྲུབ་པར་འགྱུར། །ཐ་མ་གསུམ་གྱི་བསྒྲུབ་བྱ་ནི། །ལས་འཕྲོ་མེད་ཀྱང་འགྲུབ་པ་ཡིན། །ཉི་ཤར་མེ་ཏོག་འཐུ་བ་དང༌། །ཞིང་རྨོས་སྣག་ཚ་འཐུང་བ་དང༌། །ཉམས་དགའ་ཡི་གེ་འབྲི་དང་ཀློག །མཚོན་ཆ་པུ་སྟི་རྙེད་རྨིས་ན། །འཇམ་དཔལ་གྲུབ་པའི་རྟགས་ཡིན་གསུངས། །སླར་ཡང་གཙོ་བོའི་སྔགས་ཕྲེང་ལས། །སྔགས་ཀྱི་ཕྲེང་བ་གཉིས་པ་མཆེད། །གཙོ་བོའི་ཞལ་ནས་ལྷ་མོའི་ཞལ། །བརྒྱུད་དེ་ལྷ་མོའི་སྔགས་ཕྲེང་ལ། །ཐིམ་པས་སླར་ཡང་ལྷ་མོ་ཡི། །སྔགས་ལས་སྔགས་ཕྲེང་གཉིས་པ་མཆེད། །ལྷ་མོའི་མཁའ་གསང་ལས་འཐོན་ཏེ། །བདག་གི་སྙིང་གའི་སྔགས་ཕྲེང་ལ། །ཞུགས་ནས་རྒྱུད་དག་ཤེས་རབ་འཕེལ། །མཁྱེན་རབ་འཇམ་དཔལ་ཡབ་ཡུམ་དང༌། །མཉམ་པའི་ངེས་ཤེས་བརྟན་པོ་ཡིས། །མ་གྲུབ་བར་དུ་མི་བཏང་ངོ༌། །ན་མོ་མཉྫཱུ་ཤྲཱི་ཡེ། ཀུ་མཱ་ར་བྷུ་ཏ་ཡ། ཏདྱ་ཐཱ། ཨོཾ་ཨ་ར་ཛེ་བེར་ཛེ། ཤདྡྷེ་བི་ཤུདྡྷེ། ཤོ་དྷ་ནི་བི་ཤོ་དྷ་ནི། བི་མ་ལེ་ཡ་བ་ཏི་རུ་རུ་ཙ་ལེ་ཧཱུཾ་ཧཱུཾ་ཧཱུཾ་ཕཊ་ཕཊ་ཕཊ་སྭཱཧཱ། ཞེས་པའི་གཟུངས་རིང་ཅི་ནུས་བཟླའོ། །ཤེས་རབ་འཕེལ་བའི་གཟུངས་མཆོག་འདི། །སུ་ཡི་བློ་ལ་ཡོད་ན་ཡང༌། །གཟུགས་བཟང་དབྱངས་སྙན་ལྡན་པར་གྱུར། །ལན་གཅིག་བཟླས་པས་བསྐལ་པ་ནི། །སྟོང་དུ་འཁོར་བ་རྒྱབ་ཀྱིས་ཕྱོགས། །བཅང་བ་ཙམ་གྱིས་ཚེ་རབས་དྲན། །འབུམ་ཕྲག་གཅིག་བཟླས་ཀུན་ཤེས་འགྱུར། །གཉིས་ཀྱིས་རིག་པ་འཛིན་པར་འགྱུར། །གསུམ་གྱིས་འཇམ་དཔལ་ཞལ་མཐོང་འགྱུར། །ཞེས་སོགས་རྩ་བའི་མདོ་ལས་གསུངས། །ཐུན་མཚམས་རྣམས་སུ་འཇམ་དཔལ་གྱི། །ཆེ་བའི་ཡོན་ཏན་དྲན་བཞིན་དུ། །གྲུབ་ན་འཇམ་དཔལ་མཚན་བརྗོད་དང༌། །དེ་མིན་ཡོན་ཏན་བཟང་པོ་ཡིས། །མཛད་པའི་བསྟོད་པ་གང་བློ་མ། །གང་རུང་ཅི་ནུས་འདོན་བྱེད་ན། །དེ་དང་དེ་ཡི་ཕན་ཡོན་ཡང༌། །སོ་སོའི་གཞུང་ལས་ཆེར་གསུངས་སོ། །གཉིས་པ་གཞན་དོན་སྒྲུབ་པ་ནི། །མཆོད་གཏོར་ཡོ་བྱད་སྔར་བཞིན་ལས། །ཤེས་རབ་འཕེལ་བར་བྱེད་པའི་རྫས། །དབང་ལག་འགིའུ་ཝང་གླ་རྩི་དང༌། །མེ་ཏོག་སྤང་རྒྱན་དཀར་པོ་དང༌། །ཙནྡན་དཀར་པོའི་ཕྱེ་མར་རྣམས། །བ་དམར་འོ་མས་སྦྲུས་པ་ལས། །རིལ་བུ་སྲན་མ་ཙམ་དུ་བྱས། །ན་བཟའ་དམར་སེར་གྱིས་བསླད་ནས། །ལྷུང་བཟེད་གཙང་མའི་ནང་དུ་བླུགས། །མདུན་དུ་སྟེགས་བུ་དྲི་མེད་ཁར། །པདྨ་འདབ་བརྒྱད་བྲིས་པའི་དབུས། །ལྷུང་བཟེད་བཞག་ལ་དེའི་སྟེང་དུ། །འཇམ་པའི་དབྱངས་དང་དབྱངས་ཅན་མ། །ཞལ་སྦྱོར་ཅན་གྱི་ཙཀླི་འཛུགས། །དངོས་གཞིའི་ཆོ་ག་བདག་མདུན་གཉིས། །ལྷན་ཅིག་ཉིད་དུ་བྱས་པ་ལས། །མངོན་སུམ་བཞིན་དུ་བཞུགས་པར་གྱུར། །ཞེས་པ་ཡན་ཆད་སྔར་བཞིན་ལས། མདུན་གྱི་ལྷུང་བཟེད་རིལ་བུའི་ཁར། །པདྨ་ཟླ་བའི་གདན་གྱི་དབུས། །དྷིཿཡིག་དམར་སེར་ཡོངས་གྱུར་པས། །རྒྱལ་ཀུན་ཡེ་ཤེས་གཅིག་བསྡུས་གཟུགས། །སོགས་ནས། ཛཿཧཱུཾ་བཾ་ཧོཿབདག་མདུན་གྱི། དམ་ཚིག་ཡེ་ཤེས་གཉིས་མེད་གྱུར། །སོགས་ནས། པཎྜི་ཏ་ཡི་ཤེས་རབ་ཀུན། །བསྡུས་ནས་བདག་དང་མདུན་གྱི་རྫས། །རིལ་བུ་རྣམས་ལ་ཐིམ་པར་གྱུར། །དེས་ནས་ཡི་གེ་དྲུག་མ་ཡིས། །སྣ་དྲངས་ཐུགས་སྲོག་ཅི་ནུས་བཟླའོ། །སླར་ཡང་བདག་དང་མདུན་བསྐྱེད་ཀྱི། །སྐུ་གསུང་ཐུགས་དང་ས་བོན་དང༌། །སོགས་ནས། ཁ་བ་བུ་ཡུག་འཚུབས་པ་ལྟར། །བདག་དང་མདུན་གྱི་རིལ་བུ་ལ། །ཐིམ་པས་ཤེས་བར་ཡེ་ཤེས་ཀྱི། །ནུས་པའི་མཐུ་དང་ལྡན་པར་གྱུར། །དེ་ནས་སྙིང་པོ་ཡི་གེ་འཐུ། །བཅོ་ལྔ་པ་ཡང་ཅི་ནུས་བཟླའོ། །སླར་ཡང་གཙོ་བོའི་སྔགས་ཕྲེང་ལས། །སོགས་ནས། ལྷ་མོའི་མཁའ་གསང་ལས་འཐོན་ཏེ། །རིལ་བུ་རྣམས་ལ་ཐིམ་པ་ལས། །ཇི་སྙེད་རིལ་བུའི་གྲངས་སྙེད་ཀྱི། །དམར་སེར་ལི་ཁྲིའི་མདངས་ལྡན་གྱི། །འཇམ་དཔལ་སྐུ་ཡི་རང་བཞིན་དུ། །གྱུར་ནས་འགྲོ་དོན་ཚད་མེད་པར། །གྲུབ་པའི་ངེས་ཤེས་བརྟན་པོ་ཡིས། །མ་གྲུབ་བར་དུ་མི་བཏང་ངོ༌། །དེ་ནས་གཟུངས་རིང་ཅི་ནུས་བཟླའོ། །དེ་ལྟར་རིལ་བུ་ཞག་བདུན་དུ། །བསྒྲུབ་ལ་རྟགས་ནི་དྲི་བཟང་དང༌། །འོད་དང་སྒྲ་ལ་སོགས་པ་འབྱུང༌། །འདི་བསྒྲུབས་ཤེས་རབ་འཇམ་དཔལ་དང༌། །མཉམ་པའི་དངོས་གྲུབ་འཐོབ་པར་འགྱུར། །འདི་ཟོས་ཡོན་ཏན་བསམ་མི་ཁྱབ། །ལོ་བརྒྱ་ཐུབ་པ་བརྒྱད་བརྒྱ་འགྲོ། །དགུ་བཅུ་ལོན་པ་བཅུ་དྲུག་ལྟར། །སྐྲ་དཀར་བུད་ནས་ནག་པོར་གྱུར། །ལུས་ནི་དཀར་ལ་སྣུམ་པ་དང༌། །ཉམས་རྟོགས་ལུས་ཟུངས་འཕེལ་བར་འགྱུར། །ལྷ་འདྲེ་རྣམས་ཀྱང་སྟོང་གྲོགས་བྱེད། །སྨོན་འཇུག་བྱང་ཆུབ་སེམས་ཀྱང་སྐྱེ། །སྐྱེས་བུ་དེ་ནི་དམ་པ་ཡིན། །ཡོན་ཏན་དེ་དང་ལྡན་ཞེས་སླ། །ཞེས་སོགས་དཔལ་མགོན་ཀླུ་སྒྲུབ་ཀྱིས། །མཛད་པའི་རྒྱ་གཞུང་ཉིད་ལས་གསུངས། །བསྙེན་པ་བསྒྲུབ་པ་གང་ལ་ཡང༌། །ཐུན་མཚམས་གཏོར་མ་འབུལ་འདོད་ན། །སྭ་བྷ་ཝ་སྦྱངས། སྟོང་པའི་ངང་ལས་ཨོཾ་ཡིག་ལས། །གྲུབ་པའི་རིན་ཆེན་སྣོད་མཆོག་ཏུ། །འབྲུ་གསུམ་ལས་བྱུང་གཏོར་མ་ནི། །ཁ་དོག་དྲི་རོ་ནུས་ལྡན་པའི། །འདོད་ཡོན་ཕུན་ཚོགས་དཔལ་གྱི་དཔྱིད། །ཟག་མེད་བདེ་ཆེན་བདུད་རྩིར་གྱུར། །ཨོཾ་ཨཱཿཧཱུཾ། ལན་གསུམ། ཨོཾ་ཝ་གི་ཤྭ་ར་ཨི་དཾ་བ་ལིངྟ་ཁ་ཁ་ཁཱ་ཧི་ཁཱ་ཧི། ལན་གསུམ་གཙོ་བ་ཡབ་ཡུམ་དང༌། །མགྲོན་རྣམས་ལ་ནི་ཨ་ཀ་རོ། །ལན་གསུམ་བརྗོད་པས་དབུལ་བར་བྱ། །མཆོད་སྦྱིན་གཏོར་མ་རྒྱ་ཆེན་འདི། །ཡེ་ཤེས་ཆེན་པོས་རྗེས་དགོངས་ལ། །བདེ་ཆེན་ངང་དུ་བཞེས་ནས་ཀྱང༌། །བདག་ལ་གནས་སྐབས་གཞུང་ལུགས་ཀུན། །ཐོགས་མེད་སྨྲ་བའི་སྤོབས་པ་དང༌། །མཐར་ཐུག་ཇི་ལྟ་ཇི་སྙེད་ཀྱི། །ཡེ་ཤེས་སྣང་བ་རྒྱས་པ་ཡི། །དངོས་གྲུབ་མ་ལུས་བདག་ལ་སྩོལ། །རྗེས་ཆོག་ནི། དངོས་དང་ཡིད་ལས་བྱུང་བ་ཡི། །ཀུན་ཏུ་བཟང་པོའི་མཆོད་སྤྲིན་གྱིས། །ཆོས་དབྱིངས་རྒྱས་པར་བཀང་བྱས་ཏེ། །འཇམ་དཔལ་ཡབ་ཡུམ་མཉེས་གྱུར་ཅིག །ཨོཾ་ཝ་གི་ཤྭ་ར་ཨརྒྷཾ་ནས་ཤཔྟ་པྲ་ཏཱི་ཙྪ་སྭཱཧཱ། ཕྱོགས་དུས་རྒྱལ་བ་ཐམས་ཅད་ཀྱི། །ཡེ་ཤེས་ཕུང་པོ་གཅིག་བསྡུས་པ། །སྣང་སྟོང་ཟུང་འཇུག་སྒྱུ་མའི་སྐུ། །འཇམ་དཔལ་ཡབ་ཡུམ་ལ་ཕྱག་འཚལ། །དེ་ནས་འདོད་དོན་གསོལ་བ་ནི། ཧོཿ རྗེ་བཙུན་འཕགས་པ་འཇམ་པའི་དབྱངས། །རྒྱལ་ཡུམ་ལྷ་མོ་དབྱངས་ཅན་མ། །གངས་ཅན་མིག་གཅིག་སམྦྷོ་ཊཿ ཡེ་ཤེས་གཅིག་གི་ངོ་བོ་ལས། །རྣམ་པ་གང་འདུལ་ཅི་ཡང་ཤར། །ཐུགས་རྗེ་ཐུགས་དམ་བརྩེར་དགོངས་ལ། །བདག་གི་ཇི་ལྟར་གསོལ་བ་ཡི། །དོན་འབྲས་ལག་རྩེར་སྨིན་པར་མཛོད། །མགོན་ཁྱོད་གསང་གསུམ་ཡོན་ཏན་ལ། །སྙིང་ནས་དད་པས་བསྒྲུབས་ལགས་ན། །དེ་ནས་བྱང་ཆུབ་སྙིང་པོའི་བར། །འབྲལ་མེད་རྗེས་སུ་བཟུང་བར་མཛོད། །བདག་ནི་མི་ཤེས་གཏི་མུག་པས། །འཁོར་བའི་མུན་པར་གཏན་འཁྱམས་ལ། །ཁྱོད་ཀྱི་ཐུགས་རྗེ་སྒྲོན་མེ་ཡིས། །ད་ནི་ཐར་ལམ་སྣང་བར་མཛོད། །ཤེས་བྱ་རིག་པའི་གནས་སྤྱི་དང༌། །ཁྱད་པར་ནང་དོན་རིག་པ་ཡིས། །བཀའ་བསྟན་གཞུང་ལུགས་ཀུན་རྟོགས་པའི། །གཟུངས་སྤོབས་བློ་ཡི་མཆོག་སྦྱིན་མཛོད། །བདག་བློར་ཐོས་བསམ་སྒོམ་གསུམ་གྱི། །སྣང་བ་མཚུངས་པ་མེད་པའི་གཟིས། །འཆད་རྩོད་རྩོམ་པའི་དཔལ་ཐོབ་སྟེ། །སྤྲིན་མེད་ཉི་ཤར་ཇི་བཞིན་མཛོད། །བདག་མེད་རྟོགས་པའི་ཞུགས་ཆེན་གྱིས། །ཤེས་བྱའི་བུད་ཤིང་ཀུན་བསྲེགས་ཏེ། །ཤེས་དང་ཤེས་བྱ་གཉིས་མེད་པའི། །ཡེ་ཤེས་ཆེན་པོར་བྱང་ཆུབ་མཛོད། །དེ་ལྟར་གསོལ་བ་བཏབ་པའི་མཐུས། །བདག་ཀྱང་ཉིད་དང་དབྱེར་མེད་དུ། །མཐོང་ཐོས་དྲན་རེག་ཐམས་ཅད་ལ། །སྣང་བ་དམ་པས་རྟག་ཁྱབ་མཛོད། །ཅེས་པས་གསོལ་བ་ལན་གསུམ་བཏབ། དེ་ནས་རྫོགས་པའི་རིམ་པ་ནི། རིལ་སྒྲུབ་ལ་སོགས་མདུན་བསྐྱེད་སྐབས། །མདུན་གྱི་ཞེས་པའི་ཁྱད་ཙམ་མོ། །སྤྱི་བོའི་འཇམ་དཔལ་ཡབ་ཡུམ་གྱིས། །བདག་ལ་བརྩེ་བས་འཛུམ་མཛད་ནས། །གཙོ་བོའི་ཞལ་ནས་འོད་ཟེར་འཕྲོས། །བདག་གི་ལུས་ལ་ཕོག་པ་ཡིས། །སྡིག་སྒྲིབ་དྲི་མ་ཀུན་སྦྱངས་ནས། །འོད་ཟེར་གྱིས་དྲངས་ཞལ་དུ་ཞུགས། །བདེ་དྲོད་འབར་བས་བདུད་རྩིར་ཞུ། །དབུ་མའི་ལམ་ནས་མཁའ་གསང་བརྒྱུད། །ཡུམ་གྱི་པདྨ་ལས་འཐོན་ཏེ། །རྒྱལ་བའི་སྲས་སུ་གྱུར་མ་ཐག །ཡེ་ཤེས་ཆེན་པོའི་དབང་ཐོབ་ནས། །རྣམ་པ་ལམ་དུ་བྱེད་པ་ཡི། །འཇམ་དཔལ་ཡབ་ཡུམ་ཚང་བུ་ནས། །ཞུགས་ཏེ་རང་སེམས་གཉུག་མའི་གཞིར། །མ་བཅོས་སྐྱེ་མེད་རང་བབ་ཀྱི། །འོད་གསལ་འབྲས་བུའི་འཇམ་དཔལ་ལ། །བལྟ་བྱ་ལྟ་བྱེད་མེད་པར་བཞག །ཅེས་པས་གནས་ལུགས་ལྟ་བ་བསྐྱང༌། །དེ་ལས་ལངས་ཏེ་མཚམས་ཀྱི། །སྒྱུ་མའི་ལྷ་སྐུར་བཞེངས་པའོ། །འདི་བསྒྲུབས་པ་ལས་བྱུང་བ་ཡི། །དགེ་བ་བདག་གིས་གང་ཐོབ་པ། །དེས་ནི་སྐྱེ་བོ་ཐམས་ཅད་ཀྱིས། །བདེ་གཤེགས་ཤེས་རབ་ཐོབ་པར་ཤོག །ཅེས་པའི་བསྔོ་སྨོན་གང་རུང་གིས། །མཐའ་རྟེན་ཤིས་བརྗོད་ལ་སོགས་བྱའོ། །འདི་ལ་འཕགས་པ་འཇམ་དཔལ་དབྱངས། །འདི་ལྟར་སྒྲུབ་པའི་ཐབས་མང་ཡང༌། །འདི་ལས་སྒྲུབ་ཐག་ཉེ་བ་མེད། །འདི་ཡི་ལོ་རྒྱུས་ཁུངས་སྨོས་ན། །ཐོག་མར་ཀླུ་སྒྲུབ་ཞབས་ཀྱིས་མཛད། །རྒྱ་གར་ཡུལ་གྱི་མི་རྒན་ཞིག །ལོ་ནི་དགུ་པ་གོ་དགུ་པ། །ཡི་གེ་ཡང་ནི་མི་ཤེས་པས། །ཞག་བདུན་སྒྲུབ་ཐབས་འདི་བསྒྲུབས་པས། །འཇམ་པའི་དབྱངས་དང་དངོས་སུ་མཇལ། །ལུས་ཀྱང་གཞོན་ནུ་ལོ་བརྒྱད་ཙམ། །རིག་པའི་གནས་ལྔ་ཐོགས་མེད་ཤེས། །པཎྜི་ཏར་གྱུར་སྒེག་རྡོར་གྲགས། །དེ་ལས་རིམ་གྱིས་བརྒྱུད་པ་ལས། །པཎ་ཆེན་ཤཱཀྱ་ཤྲཱི་ཡིས། །བོད་དུ་སྤྱན་དྲངས་བྱོན་པའི་དུས། །བོད་པའི་མི་རྣམས་རྒྱ་གར་གྱི། །ཤེས་རབ་ལ་ནི་མ་བསྡོ་བས། །དེ་ནས་ཁྲོ་ཕུ་ལོ་ཙཱ་བས། །ཤེས་རབ་འཕེལ་བའི་གདམས་པ་ཞུས། །དེ་ལས་བརྒྱུད་པའི་གདམས་པ་ལ། །བརྒྱུད་པའི་འདེགས་ཁུངས་གཅིག་ན་ཡང༌། །མཁས་པའི་བཞེད་སྲོལ་མང་དུ་ཡོད། །ས་ལེ་སྦྲམ་ནི་གསེར་ལགས་ཀྱང༌། །རྒྱན་གྱི་ཁྱད་པ་མང་བ་བཞིན། །དཔེ་རྒྱུན་མི་འདྲ་སྣ་ཚོགས་སྣང༌། །དེ་ལྟ་ན་ཡང་ཁུངས་བཙུན་གྱི། །མན་ངག་སྙིང་པོ་བཅུད་འདྲིལ་ཏེ། །བླུན་པོ་མཁས་པར་གཏོང་བའི་ཐབས། །མ་རིག་སྲོག་གི་གཤེད་མ་འདི། །ལམ་མཆོག་འདི་ལ་མོས་པ་ཡི། །སྐལ་ལྡན་བུདྡྷའི་མིང་ཅན་གྱིས། །ནན་གྱི་བསྐུལ་ངོ་མ་བཟློག་པར། །དུས་མཐའི་ཆོས་སྨྲའི་བཙུན་གཟུགས་པ། །སངྒཱ་རཏྣར་འབོད་པ་ཡིས། །མཛེས་བྱེད་གྲོ་བཞིན་ཟླ་བ་ཡི། །དཀར་ཕྱོགས་དགའ་བ་དང་པོ་ནས། །བརྩམས་ཏེ་དགའ་བ་གཉིས་པའི་བར། །ཀུན་གླིང་ཆོས་ཀྱི་དགའ་ཚལ་དུ། །སྒྲུབ་ཐབས་ཐོར་བུ་ཁ་ཤས་ནས། །བཏུས་ཏེ་ཁུངས་དང་མི་འགལ་བར། །མཐའ་ཆགས་གོ་བདེར་བཀྲལ་བའོ། །འདི་བྲིས་དགེ་བའི་གསེར་ཐུར་གྱིས། །ལས་ཅན་བློ་ཡི་མིག་སྦྱངས་ནས། །རྒྱ་ཆེན་ཆོས་ཀྱི་སྤྱན་འཐོབ་སྟེ། །དེ་ཉིད་གཟིགས་པའི་རྒྱུར་གྱུར་ཅིག། །།སརྦ་ཤུབྷཾ་མངྒ་ལཾ།། དགེའོ།།